b'\n_START_ARTICLE_\nJo\xc5\xbee Babi\xc4\x8d (re\xc5\xbeiser)\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo je obiskoval na Studencih pri Mariboru, kamor je moral zbe\xc5\xbeati o\xc4\x8de leta 1922, ker se je udele\xc5\xbeil stavke pri Sv. Andreju v Trstu. \xc5\xbde v \xc4\x8dasu \xc5\xa1tudija, ko je bil u\xc4\x8denec Vladimirja Skrbin\xc5\xa1ka, je nastopal v mariborskem gledali\xc5\xa1\xc4\x8du in sodeloval v avangardnih skupinah s Franom \xc5\xbdi\xc5\xbekom v Mariboru in tik pred za\xc4\x8detkom vojne prevzel vodenje gledali\xc5\xa1\xc4\x8da na Ptuju. Po drugi svetovni vojni, ki jo je pre\xc5\xbeivel ve\xc4\x8didel v koncentracijskih tabori\xc5\xa1\xc4\x8dih, se je vrnil na Ptuj, v sezoni 1945/46 pa je prestopil v SNG Maribor, kjer je ostal do leta 1947; tu je igral in re\xc5\xbeiral (Moli\xc3\xa8re, Tartuffe). Najpomembnej\xc5\xa1e pa je njegovo obdobje od 1947 dalje, ko je bil prvi re\xc5\xbeiser, deloma tudi umetni\xc5\xa1ki vodja slovenskega stalnega gledali\xc5\xa1\xc4\x8da v Trstu. Tam je re\xc5\xbeiral domala vse predstave, od slovenskih dramatikov (Ivan Cankar, Bratko Kreft, do svetovnih klasikov (Moli\xc3\xa8re, \xc4\x8cehov, Shakespeare) pa tudi mnoge predstavnike italijanske in moderne svetovne dramatike. Leta 1969 je ustanovil Primorsko dramsko gledali\xc5\xa1\xc4\x8de v Novi Gorici in ga vodil do 1974. Re\xc5\xbeiral je v vseh slovenskih gledali\xc5\xa1\xc4\x8dih, pomemben pa je tudi negov dele\xc5\xbe pri filmu. 1982/83 je postal honorarni predavatelj filmske re\xc5\xbeije in igre na AGRFT v Ljubljani. Za svoje delo je prejel ve\xc4\x8d nagrad, mdr. nagrado Pre\xc5\xa1enovega sklada (1976), dvakrat Pre\xc5\xa1ernovo nagrado (1977 skupinsko, 1981 za \xc5\xbeivljenjsko delo), za \xc5\xbeivljenjsko delo na podro\xc4\x8dju filma Badjurovo nagrado (1997). RTV Slovenija podeljuje nagrade Jo\xc5\xbeeta Babi\xc4\x8da za dose\xc5\xbeke na podro\xc4\x8dju igranega filma, Slavko Hren pa je o njem posnel dokumentarni TV-film. \xc5\xbde leta 1982 je Tone Per\xc5\xa1ak o Jo\xc5\xbeetu Babi\xc4\x8du napisal monografijo "Med stvarnostjo in domi\xc5\xa1ljijo". Na rojstni hi\xc5\xa1i v Pov\xc5\xbeanah so mu ob 100. obletnici rojstva (2017) odkrili spominsko obele\xc5\xbeje, 2018 pa \xc5\xa1e doprsni kip avtorja Mirsada Begi\xc4\x87a pred novogori\xc5\xa1kim gledali\xc5\xa1\xc4\x8dem. Slovenska kinoteka je izdala monografijo Filmska ustvarjalnost Jo\xc5\xbeeta Babi\xc4\x8da (2017).'